Játékos fejlesztés 6. - Tartásjavító gyakorlatok - Neteducatio
Nyitólap»Olvasószoba»Játékos fejlesztés 6. – Tartásjavító gyakorlatok
Játékos fejlesztés 6. – Tartásjavító gyakorlatok
Írta: Neteducatio Dátum: 2018. január 25.
Közkedvelt sorozatunk legújabb részében a mozgásfejlesztést állítottuk a középpontba. Már egész fiatal korban nagy hangsúlyt kell fektetnünk a helyes tartásra, megelőzendő a későbbi gerinc- és hátproblémákat. Sorozatunk ezen része ehhez nyújt segítséget.
Az alábbiakban a MEGMOZGATÓ! című szakkönyvünk egy fejezetéből (Jógagyakorlatok kivitelezése) válogattunk.
Háromszögállás: Álljunk terpeszbe, lábfejek párhuzamosan, egymástól kb. 30 cm-re legyenek. A fejünket fordítsuk oldalra, és hajoljunk le balra, miközben fújjuk ki a levegőt. Bal karunkat csúsztassuk a lábszárunkon, jobb karunkat pedig húzzuk fel a hónalj felé. Felsőtestünk se előre, se hátra ne dőljön ki. A térdek mindenképpen maradjanak nyújtva. Hajoljunk olyan mélyre, amennyire csak tudunk, és visszatartott lélegzettel maradjunk így 2-3 másodpercig. Kilégzéskor lassan térjünk vissza a kiinduló helyzetbe. Semmiképpen ne végezzünk hirtelen mozdulatokat. Mindkét oldalra felváltva 3-5-ször ismételjük meg a gyakorlatot.
Hegytartás: Üljünk könnyűülésben, karunk két oldalt lazán leejtve. Belégzés közben két karunkat lassan emeljük a fejünk fölé, amíg két tenyerünk összeér. Feszítsük őket egymásnak, karok a fül mellett. Tartsuk vissza a lélegzetünket. Mialatt lassan kifújjuk a levegőt, térjünk vissza a kiinduló helyzetbe. A légzés üteme: belégzés: 3 másodperc, benntartás 2-3 másodperc, kilégzés 2 másodperc. Ismételjük meg néhányszor a gyakorlatot.
Térd-fej tartás: Nyújtott lábbal üljünk le a talajra. Jobb talpunkat tegyük a bal combunk belső oldalához úgy, hogy sarkunk érintse a lágyékunkat. Belégzéskor emeljük fel a karunkat. Lélegezzünk ki, mindkét karunkat vigyük előre és próbáljuk meg bal lábfejünkön megfogni az ujjainkat. Egyúttal a fejünket hajtsuk előre, míg homlokunkkal megérintjük a bal térdünket. Maradjunk így 3-4 másodpercig újabb belégzés nélkül. Ezután belégzés, közben térjünk vissza a kiinduló helyzetbe. Lábtartáscsere után ismételjük meg a gyakorlatot 3-3-szor.
Láb-kéz tartás: Álljunk egyenesen, lábak összezárva, térdek nyújtva. Két karunk lazán csüng a test mellett. 2 másodpercig lélegezzünk be. Ezután kilégzés, miközben előrehajolunk. Mindkét kezünkkel fogjuk át a bokánkat, vagy a lábfejek mögött kulcsoljuk össze a kezünket. Fejünket nyomjuk a térdünkhöz, amennyire csak bírjuk. Üres tüdővel maradjunk így legalább 3 másodpercig. Lélegezzünk be és térjünk vissza a kiinduló helyzetbe.
Csavartülés: Nyújtott lábbal üljünk le a talajra. A lábfejek érjenek egymáshoz. Karunkat tegyük a lábunkra, tenyerünk mutasson lefelé. Belégzéskor emeljük a karunkat vízszintesbe. Ezután lélegezzünk ki, közben egész felsőtestünket a karokkal és fejünkkel együtt fordítsuk oldalra. Lélegezzünk be és térjünk vissza a kiinduló helyzetbe. Rögtön ezután forduljunk el a másik oldalra is. Fontos, hogy ne maradjunk meg az elfordult tartásban. A be- és a kilégzés egyaránt 3 másodpercig tartson. E dinamikus gyakorlatot mindkét oldalra 3-5-ször végezzük el.
Az interneten már számos videót és kiadványt találunk, amiből ötletet meríthetünk (pl. ITT). Pedagógusként fontos feladatunk a gyermekek egészséges életmódra nevelése, melynek egyik eszköze a mindennapos, játékos mozgás az óvodába is.
Szívesen elmélyednél a témában? Keresd legújabb képzésünket: Egészséges életmódra nevelés az óvodában mindennapos mozgással – továbbképzés óvodapedagógusok részére
A MEGMOZGATÓ! című közkedvelt kiadványunk megvásárolható ITT!
Kőrösi Adrienn (2013, szerk.): MEGMOZGATÓ! – Mozgásfejlesztő játékok az óvodai nevelési év minden napjára. Neteducatio Kft, Budapest.
Játékos fejlesztés 5. – Csendgyakorlatok
Új sorozatunk első négy része (auditív figyelem- és emlékezetfejlesztés, vizuális figyelem- és emlékezetfejlesztés, finommotorika, relaxáció) nagy sikert aratott a pedagógusok körében. Ezúttal egy ...
Játékos fejlesztés 4. rész
Új sorozatunk első három része (auditív figyelem- és emlékezetfejlesztés, vizuális figyelem- és emlékezetfejlesztés, finommotorika) nagy sikert aratott a pedagógusok körében. A következő részben eg...
Az első részben az auditív észlelésről, figyelemről olvashattunk, sok érdekes és játékos fejlesztő feladatot gyűjtöttünk össze a témában. Ebben a részben a vizuális észleléssel, figyelemmel foglalk...